Document ID: /roh_data/filtered/fineweb-2-filterrobots_roh.jsonl.gz/72850

Actualmain lavuria ella intensiv vi da la dumonda da finanziaziun dal parc per ils onns 2025-2028. Accents veglia ella tranter auter metter sin il tema da la midada dal clima, nua ch’i giaja per il sa cuntegnair cun sorts invasivas. E sin il camp cultural ins veglia guardar, co ch’ins possia raquintar vinavant istorgias dals stgazis entaifer il Parc Ela. En sia nova rolla sco directura, haja ella sa vivì en bain, i fetschia plaschair da lavurar cun la suprastanza dal parc e cun sias collavuraturas e collavuraturs.
Jau hai il sentiment ch'jau vegnia adina dapli en contact cun persunas giuvnas ch'èn engaschadas, ch'èn creativas, che han gust da midar insatge, ch'han gust da crear insatge en la regiun. Ed jau pens che quai cuntegna fitg bler potenzial ed jau sper che quai daventia anc dapli. E sin quai pudain nus bajegiar, sco parc e sco regiun era la fin finala.
Plinavant ha Veronika Widmann ditg ch’ella speria, ch’il center da visitaders a la staziun da Casti possia daventar realitad en l’avegnir. I fissi bel, sche tut las emploiadas ed ils emploiads dal Parc Ela pudessian lavurar tuts sut in tetg. Era daventass il parc uschia pli visibel per la publicitad. Il mument saja la vischnanca Alvra en tractativas cun la Viafier retica.
Or da l'archiv: impressiuns dal parc